Zuma verbreek stilswye oor Nkandla – praag.co.za — 20 jaar jonk!
Die OB het verklaar dat Zuma 'n billike bedrag uit sy eie sak moet terugbetaal vir die opgraderinge.
Die president het gesê hy het nooit die multi-miljoen randse verbeteringe aan sy Nkandla-woning in KwaZulu-Natal versoek nie.
Zuma het in sy eerste openbare reaksie op die verslag, sy regeringsamptenare vir die besluit verantwoordelik gehou.
Die president het tydens 'n verkiesingsveldtog in Gugulethu op die Kaapse Vlakte gevra waarom hy moet betaal vir iets waarvoor hy nie gevra het nie.
'n Plaaslike nuuskanaal het oor die president se reaksie berig.
Hy het ook gesê die rasse-en armoedeverdeling tussen wit en swart in die Kaapse Skiereiland bly steeds 'n probleem.
Die sekretaris-generaal van die ANC, Gwede Mantashe, het na 'n vergadering van die ANC se Nasionale Uitvoerende Komitee (NUK) in Kaapstad 'n verklaring uitgereik, in wat beskou word as 'n beskermingsring om die president.
Mantashe het Zuma verdedig oor die bevinding van die OB, dat Zuma onregverdig voordeel getrek het uit van die veiligheidsopgraderings aan sy privaatwoning.
Hy het gesê diegene wat werklik daaraan skuldig is dat hulle te hoë pryse gevra het, sal deur die Spesiale Ondersoek-eenheid ontbloot word.
Die nasionale polisiekommissaris, Riah Phiyega moes haarself opnuut verdedig teen beskuldigings dat sy die parlement mislei het oor die opgraderinge.
Sy het die ANC in die verleentheid gestel omdat sy in die regering se Nkandla-verslag aan die Nasionale Uitvoerende Komitee gesê het die swembad by President Jacob Zuma se woning is vir brandblussingsdoeleindes.
Phiyega sê sy is onskuldig.
Die ANC sal intussen vanmiddag 'n mediakonferensie hou oor die afgelope naweek se nasionale uitvoerende komitee-vergadering in Kaapstad.
Skrywer Karin RoodtGepubliseer op 31 Maart 2014 31 Maart 2014 Kategorieë Nuus, Suider-AfrikaSleutelwoord Gwede MAntashe, Jacob Zuma, Kwazulu-Natal, Nkandla, openbare beskermer, sekretaris-generaal van die ANC, Thuli Madonsela, veiligheidsopgraderings